คาดหุ้นสัปดาห์หน้าผันผวน
ศูนย์วิจัยกสิกรไทย คาดหุ้นสัปดาห์หน้าผันผวนอาจลดลงตามตลาดต่างประเทศ
20 ส.ค. 2554

ศูนย์วิจัยกสิกรไทย คาดหุ้นสัปดาห์หน้าผันผวนอาจลดลงตามตลาดต่างประเทศ 
บริษัทหลักทรัพย์กสิกรไทย จำกัด คาดการณ์แนวโน้มดัชนีตลาดหุ้นไทยในรอบสัปดาห์หน้า(22-26 ส.ค.)ว่า ดัชนีจะมีแนวรับที่ 1,066 และ 1,040 ขณะที่แนวต้านคาดว่าจะอยู่ที่ 1,080 และ 1,108 จุด ตามลำดับ โดยดัชนีอาจยังแกว่งผันผวนและมีโอกาสปรับลดลงตามตลาดหุ้นต่างประเทศ 
ทั้งนี้ ยังต้องจับตาสถานการณ์เศรษฐกิจสหรัฐฯ และปัญหาหนี้ยูโรโซนอย่างใกล้ชิด นอกจากนี้ ปัจจัยที่ต้องติดตาม ได้แก่ การประชุมคณะกรรมการนโยบายการเงิน(กนง.) ในวันที่ 24 ส.ค. และถ้อยแถลงของประธานเฟดในการประชุมธนาคารกลางชาติต่างๆ ที่ Jackson Hole (วันที่ 26 ส.ค.) รวมถึงการรายงานตัวเลขเศรษฐกิจสหรัฐฯ ที่สำคัญ เช่น GDP ไตรมาส 2/2554 และยอดสั่งซื้อสินค้าคงทน 
อนึ่ง ในรอบสัปดาห์ที่ผ่านมา(15-19 ส.ค.) ดัชนี SET ปรับตัวผันผวนแต่ยังปิดบวกเล็กน้อย ท่ามกลางความกังวลต่อแนวโน้มเศรษฐกิจโลก โดยดัชนีปิดที่ระดับ 1,069.20 จุด เพิ่มขึ้น 0.67% จากสัปดาห์ก่อน ด้านมูลค่าการซื้อขายเฉลี่ยต่อวันลดลง 14.64% จากสัปดาห์ก่อน มาอยู่ที่ 36,335.45 ล้านบาท โดยนักลงทุนรายย่อย และนักลงทุนสถาบันซื้อสุทธิ ขณะที่นักลงทุนต่างชาติ และบัญชีบริษัทหลักทรัพย์ขายสุทธิ ส่วนตลาดหลักทรัพย์ MAI ปิดที่ 306.47 จุด เพิ่มขึ้น 0.68% จากสัปดาห์ก่อน